title: 2018 m. rugsėjo 21 d. Komisijos įgyvendinimo reglamentas (ES) 2018/1278, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama nedidelės rizikos veiklioji medžiaga Pasteuria nishizawae Pn1 ir iš dalies keičiamas Komisijos įgyvendinimo reglamento (ES) Nr. 540/2011 priedas (Tekstas svarbus EEE.)

text:
24.9.2018

                  LT

                  Europos Sąjungos oficialusis leidinys

                  L 239/4

         KOMISIJOS ĮGYVENDINIMO REGLAMENTAS (ES) 2018/1278
         2018 m. rugsėjo 21 d.
         kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama nedidelės rizikos veiklioji medžiaga Pasteuria nishizawae Pn1 ir iš dalies keičiamas Komisijos įgyvendinimo reglamento (ES) Nr. 540/2011 priedas
         (Tekstas svarbus EEE)
         EUROPOS KOMISIJA,
         atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 22 straipsnį kartu su 13 straipsnio 2 dalimi,
         kadangi:

                     (1)

                     2015 m. vasario 27 d. bendrovė „Syngenta Crop Protection AG“ pagal Reglamento (EB) Nr. 1107/2009 7 straipsnio 1 dalį pateikė Danijai paraišką dėl veikliosios medžiagos Pasteuria nishizawae Pn1 patvirtinimo;

                     (2)

                     pagal to reglamento 9 straipsnio 3 dalį Danija kaip valstybė narė ataskaitos rengėja 2015 m. liepos 3 d. pranešė pareiškėjui, kitoms valstybėms narėms, Komisijai ir Europos maisto saugos tarnybai (toliau – Tarnyba) apie paraiškos priimtinumą;

                     (3)

                     2016 m. gruodžio 19 d. valstybė narė ataskaitos rengėja pateikė Komisijai vertinimo ataskaitos projektą (kopiją – Tarnybai), kuriame vertinama, ar galima manyti, kad veiklioji medžiaga atitinka Reglamento (EB) Nr. 1107/2009 4 straipsnyje nustatytus patvirtinimo kriterijus;

                     (4)

                     Tarnyba laikėsi Reglamento (EB) Nr. 1107/2009 12 straipsnio 1 dalies nuostatų. Pagal to reglamento 12 straipsnio 3 dalį 2017 m. gegužės 23 d. ji paprašė pareiškėjo pateikti valstybėms narėms, Komisijai ir Tarnybai papildomos informacijos. 2017 m. spalio 17 d. valstybė narė ataskaitos rengėja, atnaujindama vertinimo ataskaitos projektą, pateikė Tarnybai papildomos informacijos vertinimą;

                     (5)

                     2018 m. sausio 11 d. Tarnyba pareiškėjui, valstybėms narėms ir Komisijai pranešė savo išvadą (2) dėl to, ar tikėtina, kad veiklioji medžiaga Pasteuria nishizawae Pn1 tenkintų Reglamento (EB) Nr. 1107/2009 4 straipsnyje nustatytus patvirtinimo kriterijus. Tarnyba suteikė visuomenei galimybę susipažinti su šia išvada;

                     (6)

                     2018 m. kovo 11 d. Komisija pateikė Augalų, gyvūnų, maisto ir pašarų nuolatiniam komitetui Pasteuria nishizawae Pn1 peržiūros ataskaitą ir reglamento projektą, kuriuo nustatoma, kad Pasteuria nishizawae Pn1 patvirtinama;

                     (7)

                     pareiškėjui buvo suteikta galimybė pateikti pastabų dėl peržiūros ataskaitos;

                     (8)

                     nustatyta, kad Reglamento (EB) Nr. 1107/2009 4 straipsnyje nustatytų patvirtinimo kriterijų yra laikomasi, kai bent vienas augalų apsaugos produktas, kurio sudėtyje yra šios veikliosios medžiagos, naudojamas pagal vieną ar kelias tipiškas paskirtis, visų pirma peržiūros ataskaitoje išnagrinėtas ir išsamiai aprašytas paskirtis. Todėl Pasteuria nishizawae Pn1 tikslinga patvirtinti;

                     (9)

                     Komisija taip pat mano, kad pagal Reglamento (EB) Nr. 1107/2009 22 straipsnį Pasteuria nishizawae Pn1 yra nedidelės rizikos veiklioji medžiaga. Pasteuria nishizawae Pn1 nėra susirūpinimą kelianti medžiaga ir ji atitinka Reglamento (EB) Nr. 1107/2009 II priedo 5 punkte nustatytas sąlygas. Pasteuria nishizawae Pn1 yra laukinio tipo mikroorganizmo padermė, natūraliai esanti aplinkoje. Tai yra cistas sudarančių nematodų obligatinis parazitas. Pasteuria nishizawae Pn1 sporos sudygsta tik liečiantis su cistas sudarančiu nematodu. Todėl infekciškumas bet kuriam kitam organizmui, įskaitant žmones ir susilpnėjusio imuniteto pacientus, gali būti atmestas. Mikroorganizmas negali išsivystyti be obligatinio šeimininko, todėl jo atsparumas antimikrobinėms medžiagoms, naudojamoms žmonėms skirtuose arba veterinariniuose vaistuose, gali būti atmestas: laikoma, kad Reglamento (EB) Nr. 1107/2009 II priedo 5.2.1 punkte nustatytas kriterijus yra tenkinamas;

                     (10)

                     todėl Pasteuria nishizawae Pn1 tikslinga patvirtinti 15 metų laikotarpiui;

                     (11)

                     tačiau pagal Reglamento (EB) Nr. 1107/2009 13 straipsnio 2 dalį kartu su to reglamento 6 straipsniu ir atsižvelgiant į dabartines mokslo ir technikos žinias būtina nustatyti tam tikras bendras sąlygas, kadangi Pasteuria nishizawae Pn1 yra mikroogranizmas;

                     (12)

                     pagal Reglamento (EB) Nr. 1107/2009 13 straipsnio 4 dalį Komisijos įgyvendinimo reglamento (ES) Nr. 540/2011 (3) priedas turėtų būti atitinkamai iš dalies pakeistas;

                     (13)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Veikliosios medžiagos patvirtinimas
            I priede nurodyta veiklioji medžiaga Pasteuria nishizawae Pn1 patvirtinama pagal tame priede nustatytas sąlygas.

            2 straipsnis
            Įgyvendinimo reglamento (ES) Nr. 540/2011 pakeitimai
            Įgyvendinimo reglamento (ES) Nr. 540/2011 priedas iš dalies keičiamas pagal šio reglamento II priedą.

            3 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. rugsėjo 21 d.

                  Komisijos vardu

                  Pirmininkas

               Jean-Claude JUNCKER

            (1)  OL L 309, 2009 11 24, p. 1.

            (2)  EFSA (Europos maisto saugos tarnyba), 2018 m. Conclusion on the peer review of the pesticide risk assessment of the active substance Pasteuria nishizawae Pn1. EFSA Journal 2018;16(1):5159, p. 19. doi:10.2903/j.efsa.2018.5159.

            (3)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

            I PRIEDAS

                        Įprastas pavadinimas, identifikavimo numeriai

                        IUPAC pavadinimas

                        Grynumas (1)

                        Patvirtinimo data

                        Patvirtinimo galiojimo pabaiga

                        Konkrečios nuostatos

                           Pasteuria nishizawae Pn1
                        Kultūrų rinkinys: ATCC SAFE Deposit (SD-5833)
                        CIPAC Nr.
                        Nepriskirtas

                        Netaikoma

                        mažiausia koncentracija 1 × 1011 sporų/g

                        2018 m. spalio 14 d.

                        2033 m. spalio 14 d.

                        Įgyvendinant Reglamento (EB) Nr. 1107/2009 29 straipsnio 6 dalyje numatytus vienodus principus, atsižvelgiama į Pasteuria nishizawae Pn1 peržiūros ataskaitos išvadas, ypač į jos I ir II priedėlius.
                        Atlikdamos šį bendrą vertinimą, valstybės narės ypatingą dėmesį turi skirti operatorių ir darbuotojų saugai, nes Pasteuria nishizawae Pn1 yra potencialus jautriklis. Naudojimo sąlygose prireikus nurodomos rizikos mažinimo priemonės.
                        Gamintojas užtikrina, kad būtų griežtai laikomasi aplinkos apsaugos sąlygų ir kad gamybos metu būtų vykdoma kokybės kontrolės analizė.

               (1)  Išsamesnė informacija apie veikliosios medžiagos tapatybę ir specifikaciją pateikta peržiūros ataskaitoje.

            II PRIEDAS
            Įgyvendinimo reglamento (ES) Nr. 540/2011 priedo D dalis papildoma šiuo įrašu:

                           Įprastas pavadinimas, identifikavimo numeriai

                           IUPAC pavadinimas

                           Grynumas (1)

                           Patvirtinimo data

                           Patvirtinimo galiojimo pabaiga

                           Konkrečios nuostatos

                           „13

                              Pasteuria nishizawae Pn1
                           Kultūrų rinkinys: ATCC SAFE Deposit (SD-5833)
                           CIPAC Nr.
                           Nepriskirtas

                           Netaikoma

                           mažiausia koncentracija 1 × 1011 sporų/g

                           2018 m. spalio 14 d.

                           2033 m. spalio 14 d.

                           Įgyvendinant Reglamento (EB) Nr. 1107/2009 29 straipsnio 6 dalyje numatytus vienodus principus, atsižvelgiama į Pasteuria nishizawae Pn1 peržiūros ataskaitos išvadas, ypač į jos I ir II priedėlius.
                           Atlikdamos šį bendrą vertinimą, valstybės narės ypatingą dėmesį turi skirti operatorių ir darbuotojų saugai, nes Pasteuria nishizawae Pn1 yra potencialus jautriklis. Naudojimo sąlygose prireikus nurodomos rizikos mažinimo priemonės.
                           Gamintojas užtikrina, kad būtų griežtai laikomasi aplinkos apsaugos sąlygų ir kad gamybos metu būtų vykdoma kokybės kontrolės analizė.“

               (1)  Išsamesnė informacija apie veikliosios medžiagos tapatybę ir specifikaciją pateikta peržiūros ataskaitoje.


title: 2018 m. spalio 22 d. Komisijos įgyvendinimo reglamentas (ES) 2018/1584, kuriuo iš dalies keičiamas Reglamentas (EB) Nr. 889/2008, kuriuo nustatomos išsamios Tarybos reglamento (EB) Nr. 834/2007 dėl ekologinės gamybos ir ekologiškų produktų ženklinimo įgyvendinimo taisyklės dėl ekologinės gamybos, ženklinimo ir kontrolės (Tekstas svarbus EEE.)

text:
23.10.2018

                  LT

                  Europos Sąjungos oficialusis leidinys

                  L 264/1

         KOMISIJOS ĮGYVENDINIMO REGLAMENTAS (ES) 2018/1584
         2018 m. spalio 22 d.
         kuriuo iš dalies keičiamas Reglamentas (EB) Nr. 889/2008, kuriuo nustatomos išsamios Tarybos reglamento (EB) Nr. 834/2007 dėl ekologinės gamybos ir ekologiškų produktų ženklinimo įgyvendinimo taisyklės dėl ekologinės gamybos, ženklinimo ir kontrolės
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2007 m. birželio 28 d. Tarybos reglamentą (EB) Nr. 834/2007 dėl ekologinės gamybos ir ekologiškų produktų ženklinimo ir panaikinantį Reglamentą (EEB) Nr. 2092/91 (1), ypač į jo 22 straipsnio 1 dalį,
         kadangi:

                     (1)

                     Komisijos reglamento (EB) Nr. 889/2008 (2) 25l straipsnio 3 dalies b punktu leidžiama auginimo etape papildyti to reglamento XIIIa priedo 7 skirsnyje nurodytų šakotažiaunių krevečių ir gėlavandenių krevečių (Macrobrachium spp.) natūralius pašarus. Pašarų papildai, ypač turintys cholesterolio, labai svarbūs šių krevečių vystymuisi ankstyvaisiais gyvenimo etapais veislynuose ir inkubatoriuose. Todėl būtina leisti, kad šių krevečių pašarai ir ankstyvaisiais gyvenimo etapais būtų papildomi cholesteroliu;

                     (2)

                     pagal Reglamento (EB) Nr. 889/2008 27 straipsnio 1 dalies f punktą, gaminant ekologiškus maisto produktus, mineralų (įskaitant mikroelementus), vitaminų, aminorūgščių ir maistinių mikromedžiagų galima naudoti tik tiek, kiek jų naudoti maisto produktuose, į kuriuos jų dedama, yra būtina pagal teisės aktus. Remiantis Teisingumo Teismo sprendimu byloje C-137/13 (3), naudoti šias medžiagas pagal teisės aktus reikalaujama tik tada, jei pagal Sąjungos teisės taisyklę arba pagal Sąjungos teisę atitinkančią nacionalinės teisės taisyklę tiesiogiai reikalaujama įdėti minėtos medžiagos į maisto produktą tam, kad juo apskritai galėtų būti prekiaujama;

                     (3)

                     Europos Parlamento ir Tarybos reglamentu (ES) 2018/848 (4) leidžiama naudoti mineralus (įskaitant mikroelementus), vitaminus, aminorūgštis ir maistines mikromedžiagas ekologiškuose pradinio maitinimo kūdikių mišiniuose ir tolesnio maitinimo kūdikių mišiniuose, perdirbtuose ekologiškuose grūdiniuose maisto produktuose ir kūdikiams skirtuose maisto produktuose, jei juos naudoti leidžiama pagal atitinkamus Sąjungos teisės aktus. Siekiant išvengti skirtingo dabartinių nuostatų, susijusių su šių medžiagų naudojimu kūdikiams ir mažiems vaikams skirtuose maisto produktuose, aiškinimo ir užtikrinti būsimų ekologinės gamybos teisės aktų nuoseklumą, tikslinga leisti juos naudoti gaminant ekologiškus kūdikiams ir mažiems vaikams skirtus maisto produktus;

                     (4)

                     pagal Reglamento (EB) Nr. 889/2008 42 straipsnį, iki 2018 m. gruodžio 31 d. tam tikromis sąlygomis, jei nėra ekologiškai užaugintų jauniklių vištų, į ekologiškos gyvulininkystės padalinį leidžiama atgabenti ne vyresnių kaip 18 savaičių neekologiškai užaugintų jauniklių dėsliųjų vištų;

                     (5)

                     Sąjungos rinkoje ekologiškai užauginamų jauniklių dėsliųjų vištų skaičius ir kokybė nepatenkina ūkininkų, laikančių vištas dedekles, poreikių. Siekiant skirti daugiau laiko ekologiškam jauniklių dėsliųjų vištų auginimui plėtoti ir nustatyti išsamias ekologiško jauniklių dėsliųjų vištų auginimo taisykles, išimtinis gamybos taisyklių, pagal kurias leidžiama naudoti ne vyresnes nei 18 savaičių neekologiškai užaugintas jaunikles dėsliąsias vištas, taikymas turėtų būti pratęstas iki 2020 m. gruodžio 31 d.;

                     (6)

                     pagal Reglamento (EB) Nr. 889/2008 43 straipsnį 2018 kalendoriniais metais 12 mėn. laikotarpiu kiaulių ir naminių paukščių racione išimties tvarka leidžiama naudoti ne daugiau kaip 5 % neekologiškų baltymingų pašarų;

                     (7)

                     ekologiškų baltymų pasiūla tiek kokybės, tiek kiekybės požiūriu Sąjungos rinkoje per maža, kad atitiktų ekologiniuose ūkiuose auginamų kiaulių ir naminių paukščių mitybai keliamus reikalavimus. Ekologiškų baltymingų augalų auginimas vis dar neatitinka paklausos. Todėl riboto neekologiškų baltymingų pašarų kiekio naudojimo kiaulių ir naminių paukščių mitybai laikotarpį tikslinga pratęsti iki 2020 m. gruodžio 31 d.;

                     (8)

                     Reglamento (EB) Nr. 834/2007 30 straipsnio 2 dalyje nustatytas reikalavimas pateikti informaciją apie neatitikimų ir pažeidimų atvejus, turinčius įtakos produkto ekologiniam statusui. Iš patirties matyti, kad reikia patobulinti dabartines priemones, kuriomis valstybės narės perduoda informaciją apie nustatytus neatitikimus ar pažeidimus, susijusius su tų valstybių narių kilmės produktais. Siekiant didinti efektyvumą ir veiksmingumą, tokie pranešimai turėtų būti teikiami naudojantis Reglamento (EB) Nr. 889/2008 94 straipsnio 1 dalyje nurodyta sistema;

                     (9)

                     Reglamento (EB) Nr. 834/2007 16 straipsnio 3 dalyje nustatyta tvarka keletas valstybių narių kitoms valstybėms narėms ir Komisijai pateikė dokumentus dėl kai kurių medžiagų siekdamos, kad šias medžiagas būtų leista naudoti ir jos būtų įtrauktos į Reglamento (EB) Nr. 889/2008 I, II ir VIIIa priedus. Tuos dokumentus išnagrinėjo Konsultacinė ekologinės gamybos ekspertų grupė (EGTOP) ir Komisija;

                     (10)

                     savo rekomendacijose dėl trąšų (5) EGTOP, inter alia, padarė išvadą, kad pramoninės kalkės iš cukranendrių cukraus gamybos ir ksilitas atitinka ekologinės gamybos tikslus ir principus. Todėl tos medžiagos turėtų būti įtrauktos į Reglamento (EB) Nr. 889/2008 I priedą;

                     (11)

                     savo rekomendacijose dėl augalų apsaugos produktų (6) EGTOP, inter alia, padarė išvadą, kad Allium sativum (česnakų ekstraktas), COS-OGA, Salix spp. Cortex (dar žinomas kaip gluosnių žievės ekstraktas) ir natrio hidrokarbonatas atitinka ekologinės gamybos tikslus ir principus. Todėl tos medžiagos turėtų būti įtrauktos į Reglamento (EB) Nr. 889/2008 II priedą;

                     (12)

                     savo rekomendacijose dėl produktų ir medžiagų, kuriuos leidžiama naudoti arba kurių leidžiama pridėti tam tikrais vyno sektoriaus produktų ekologinės gamybos etapais ir taikant apdorojimo būdus pagal Komisijos reglamento (EB) Nr. 606/2009 (7) IA priedą (8), EGTOP, inter alia, padarė išvadą, kad skaidrinti skirti (Reglamento (EB) Nr. 606/2009 IA priedo 10 punktas) bulvių baltymai, mielių baltymų ekstraktai ir chitozanas, gautas iš Aspergillus niger, pridėti skirtos (to priedo 15 punktas) neaktyvintos mielės, mielių autolizatai ir mielių ląstelių membranos ir naudoti skirti (to priedo 6, 35 ir 44 punktai) mielių manobaltymai ir chitozanas, gautas iš Aspergillus niger, atitinka ekologinės gamybos tikslus ir principus. Todėl tos medžiagos turėtų būti įtrauktos į Reglamento (EB) Nr. 889/2008 VIIIa priedą;

                     (13)

                     savo rekomendacijose dėl valymo ir dezinfekavimo produktų (9) EGTOP, inter alia, padarė išvadą, kad natrio hidroksidas gali būti naudojamas ekologinėje bitininkystėje;

                     (14)

                     Reglamentas (EB) Nr. 889/2008 turėtų būti atitinkamai iš dalies pakeistas;

                     (15)

                     šiame reglamente nustatytos priemonės atitinka Ekologinės gamybos komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Reglamentas (EB) Nr. 889/2008 iš dalies keičiamas taip:

                        1)

                        25 straipsnio 1 dalis pakeičiama taip:

                           „1.   Rėmams, aviliams ir koriams valyti ir dezinfekuoti leidžiama naudoti natrio hidroksidą.
                           Rėmams, aviliams ir koriams apsaugoti, ypač nuo kenkėjų, leidžiama naudoti tik rodenticidus (naudojamus tik spąstuose) ir II priede išvardytus tinkamus produktus.“;

                        2)

                        25l straipsnio 3 dalies b punktas pakeičiamas taip:

                                    „b)

                                    XIIIa priedo 7 skirsnyje nurodytų šakotažiaunių krevečių ir gėlavandenių krevečių (Macrobrachium spp.) raciono dalį gali sudaryti ne daugiau kaip 25 % žuvų miltų ir 10 % žuvų taukų, gautų tausiai naudojant žuvininkystės išteklius. Siekiant užtikrinti, kad būtų tenkinami kiekybiniai šių krevečių mitybos poreikiai, jų mitybą galima papildyti organiniu cholesteroliu. Jei organinio cholesterolio neturima, galima naudoti neorganinį cholesterolį, gautą iš vilnos, jūrinių bestuburių ar kitų šaltinių. Jų mitybą cholesteroliu galima papildyti ir auginimo etapu, ir ankstyvaisiais gyvenimo etapais veislynuose ir inkubatoriuose.“;

                        3)

                        27 straipsnio 1 dalies f punktas pakeičiamas taip:

                                    „f)

                                    mineralus (įskaitant mikroelementus), vitaminus, aminorūgštis ir maistines mikromedžiagas:

                                                i)

                                                jeigu juos naudoti įprastai vartojamuose maisto produktuose yra tiesiogiai teisiškai privaloma, t. y. tiesiogiai privaloma pagal Sąjungos teisės nuostatas arba nacionalinės teisės nuostatas, atitinkančias Sąjungos teisę, ir dėl to maistas apskritai negali būti pateiktas rinkai kaip įprastai vartojamas maisto produktas, jeigu jis nėra papildytas tais mineralais, vitaminais, aminorūgštimis ar maistinėmis mikromedžiagomis, arba

                                                ii)

                                                kai tai susiję su maisto produktais, kurie pateikiami rinkai kaip turintys ypatingų savybių ar poveikį, susijusius su sveikata ar mityba arba su specifinių vartotojų grupių poreikiais:

                                                            —

                                                            produktų, nurodytų Europos Parlamento ir Tarybos reglamento (ES) Nr. 609/2013 (*1) 1 straipsnio 1 dalies a ir b punktuose atveju – jų naudojimas leidžiamas pagal tą reglamentą ir pagal to reglamento 11 straipsnio 1 dalį priimtus aktus dėl atitinkamų produktų,

                                                            —

                                                            produktų, reglamentuojamų pagal Komisijos direktyvą 2006/125/EB (*2), atveju – jų naudojimas leidžiamas pagal tą direktyvą, arba

                                                            —

                                                            produktų, reglamentuojamų pagal Komisijos direktyvą 2006/141/EB (*3), atveju – jų naudojimas leidžiamas pagal tą direktyvą.

                           (*1)  2013 m. birželio 12 d. Europos Parlamento ir Tarybos reglamentas (ES) Nr. 609/2013 dėl kūdikiams ir mažiems vaikams skirtų maisto produktų, specialiosios medicininės paskirties maisto produktų ir viso paros raciono pakaitalų svoriui kontroliuoti ir kuriuo panaikinami Tarybos direktyva 92/52/EEB, Komisijos direktyvos 96/8/EB, 1999/21/EB, 2006/125/EB ir 2006/141/EB, Europos Parlamento ir Tarybos direktyva 2009/39/EB ir Komisijos reglamentai (EB) Nr. 41/2009 ir (EB) Nr. 953/2009 (OL L 181, 2013 6 29, p. 35)."

                           (*2)  2006 m. gruodžio 5 d. Komisijos direktyva 2006/125/EB dėl perdirbtų grūdinių maisto produktų ir maisto kūdikiams bei mažiems vaikams (OL L 339, 2006 12 6, p. 16)."

                           (*3)  2006 m. gruodžio 22 d. Komisijos direktyva 2006/141/EB dėl pradinių mišinių kūdikiams ir tolesnio maitinimo mišinių, iš dalies keičianti Direktyvą 1999/21/EB (OL L 401, 2006 12 30, p. 1).“;"

                        4)

                        42 straipsnio b punkte data „2018 m. gruodžio 31 d.“ pakeičiama data „2020 m. gruodžio 31 d.“;

                        5)

                        43 straipsnio antra pastraipa pakeičiama taip:
                        „2018, 2019 ir 2020 kalendoriniais metais minėtų gyvūnų racione neekologiškų baltymingų pašarų 12 mėnesių laikotarpiu gali būti ne daugiau kaip 5 %.“;

                        6)

                        į 92a straipsnį įterpiama ši 1a dalis:

                           „1a.   Valstybė narė, nustačiusi neatitikimų ar pažeidimų, susijusių su šio reglamento taikymu tos valstybės narės kilmės produktui su nuorodomis, nustatytomis Reglamento (EB) Nr. 834/2007 IV antraštinėje dalyje ir šio reglamento III antraštinėje dalyje arba XI priede, jei tie neatitikimai ar pažeidimai daro poveikį vienai ar kelioms kitoms valstybėms narėms, naudodamasi šio reglamento 94 straipsnio 1 dalyje nurodyta sistema nedelsdama apie tai praneša atitinkamai (-oms) valstybei (-ėms) narei (-ėms), kitoms valstybėms narėms ir Komisijai.“;

                        7)

                        I priedas pakeičiamas šio reglamento I priedo tekstu;

                        8)

                        II priedas pakeičiamas šio reglamento II priedo tekstu;

                        9)

                        VIIIa priedas pakeičiamas šio reglamento III priedo tekstu.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. spalio 22 d.

                  Komisijos vardu

                  Pirmininkas

               Jean-Claude JUNCKER

            (1)  OL L 189, 2007 7 20, p. 1.

            (2)  2008 m. rugsėjo 5 d. Komisijos reglamentas (EB) Nr. 889/2008, kuriuo nustatomos išsamios Tarybos reglamento (EB) Nr. 834/2007 dėl ekologinės gamybos ir ekologiškų produktų ženklinimo įgyvendinimo taisyklės dėl ekologinės gamybos, ženklinimo ir kontrolės (OL L 250, 2008 9 18, p. 1).

            (3)  2015 m. lapkričio 5 d. Teisingumo Teismo sprendimas, C-137/13, ECLI:EU:C:2014:2335.

            (4)  2018 m. gegužės 30 d. Europos Parlamento ir Tarybos reglamentas (ES) 2018/848 dėl ekologinės gamybos ir ekologiškų produktų ženklinimo, kuriuo panaikinamas Tarybos reglamentas (EB) Nr. 834/2007 (OL L 150, 2018 6 14, p. 1).

            (5)  Galutinė ataskaita dėl trąšų (II) https://ec.europa.eu/agriculture/organic/eu-policy/expert-advice/documents/final-reports_en.

            (6)  Galutinė ataskaita dėl augalų apsaugos produktų (III) https://ec.europa.eu/agriculture/organic/eu-policy/expert-advice/documents/final-reports_en.

            (7)  2009 m. liepos 10 d. Komisijos reglamentas (EB) Nr. 606/2009, kuriuo nustatoma tam tikra Tarybos reglamento (EB) Nr. 479/2008 taikymo vynuogių produktų kategorijoms, vynininkystės metodams ir jų apribojimams tvarka (OL L 193, 2009 7 24, p. 1).

            (8)  Galutinė ataskaita dėl vyno https://ec.europa.eu/agriculture/organic/eu-policy/expert-advice/documents/final-reports_en.

            (9)  Galutinė ataskaita dėl valymo ir dezinfekcijos https://ec.europa.eu/agriculture/organic/sites/orgfarming/files/docs/body/final_report_egtop_on_cleaning_disinfection_en.pdf

            I PRIEDAS
            „

                     I PRIEDAS

                        Trąšos, dirvos gerinimo priemonės ir maistingosios medžiagos, minimos 3 straipsnio 1 dalyje ir 6d straipsnio 2 dalyje

                        Pastabos

                                 A

                                 :

                                 leidžiamos pagal Reglamentą (EEB) Nr. 2092/91 ir perkeltos Reglamento (EB) Nr. 834/2007 16 straipsnio 3 dalies c punktu.

                                 B

                                 :

                                 leidžiamos pagal Reglamentą (EB) Nr. 834/2007

                                 Leidimas

                                 Pavadinimas
                                 Sudėtiniai produktai arba produktai, kuriuos sudaro tik šios medžiagos

                                 Apibūdinimas, sudėties reikalavimai, naudojimo sąlygos

                                 A

                                 Gyvūnų mėšlas

                                 Produktas, sudarytas iš gyvūnų ekskrementų mišinio ir augalinės medžiagos (pakratų)
                                 Medžiagos, gautos pramoninės žemdirbystės būdu, draudžiamos

                                 A

                                 Sausas gyvūnų mėšlas ir dehidratuotas naminių paukščių mėšlas

                                 Medžiagos, gautos pramoninės žemdirbystės būdu, draudžiamos

                                 A

                                 Gyvūnų ekskrementų kompostas, kuriame yra naminių paukščių mėšlo ir gyvūnų mėšlo komposto

                                 Medžiagos, gautos pramoninės žemdirbystės būdu, draudžiamos

                                 A

                                 Skysti gyvūnų ekskrementai

                                 Naudojami po kontrolinės fermentacijos ir (arba) atskiesti tam tikru santykiu
                                 Medžiagos, gautos pramoninės žemdirbystės būdu, draudžiamos

                                 B

                                 Kompostuotas arba fermentuotas buitinių atliekų mišinys

                                 Produktas, gautas iš pirminių atskirtų buitinių atliekų, kurios buvo perduotos kompostuoti arba anaerobinei fermentacijai atlikti biodujoms gaminti
                                 Tik augalinės ir gyvūninės kilmės buitinės atliekos
                                 Tik jei gaminamos uždaroje ir stebimoje surinkimo sistemoje, patvirtintoje valstybės narės
                                 Didžiausia koncentracija mg/kg sausosios medžiagos:
                                 kadmio – 0,7; vario – 70; nikelio – 25; švino – 45; cinko – 200; gyvsidabrio – 0,4; chromo (iš viso) – 70; chromo (VI): neaptinkama

                                 A

                                 Durpės

                                 Naudojamos tik sodininkystėje (daržininkystėje, gėlininkystėje, miškininkystėje, medelynuose)

                                 A

                                 Grybinių kultūrų atliekos

                                 Substrato pirminė sudėtis turi būti sudaryta tik iš šiame priede išvardytų produktų

                                 A

                                 Kirmėlių atliekos (kirmėlių kompostas) ir vabzdžiai

                                 A

                                 Guanas

                                 A

                                 Kompostuotas arba fermentuotas augalinės kilmės medžiagų mišinys

                                 Produktas, gautas iš augalinės kilmės medžiagų, perduotų kompostuoti arba anaerobinei fermentacijai atlikti biodujoms gaminti, mišinių

                                 B

                                 Biodujų gamybai naudotų atliekų pūdymo liekanos, kurių sudėtyje yra gyvūninių šalutinių produktų, pūdytų kartu su augalinės ar gyvūninės kilmės medžiagomis, nurodytomis šiame priede

                                 3 kategorijos gyvūniniai šalutiniai produktai (įskaitant laukinių gyvūnų šalutinius produktus) ir 2 kategorijos virškinamojo trakto turinys (2 ir 3 kategorijos apibrėžtos Europos Parlamento ir Tarybos reglamente (EB) Nr. 1069/2009) (1) negali būti gauti iš pramoninės žemdirbystės
                                 Procesai turi atitikti Komisijos reglamentą (ES) Nr. 142/2011 (2)

                                 Netaikoma valgomosioms augalų dalims

                                 B

                                 Šie gyvūninės kilmės produktai arba šalutiniai produktai:

                                             kraujo miltai

                                             kanopų drožlės

                                             ragų drožlės

                                             kaulų miltai arba kaulų miltai be želatinos

                                             žuvų miltai

                                             mėsos miltai

                                             plunksnų, plaukų ir odų atraižų miltai

                                             vilna

                                             kailis (1)

                                             plaukai

                                             pieno produktai

                                             hidrolizuoti baltymai (2)

                                             (1)

                                             Didžiausia chromo (VI) koncentracija mg/kg sausosios medžiagos: neaptinkama

                                             (2)

                                             Netaikoma valgomosioms augalų dalims

                                 A

                                 Augalinės kilmės produktai ir šalutiniai produktai, skirti trąšoms

                                 Pavyzdžiai: aliejinių augalų sėklų išspaudų miltai, kakavos žievelės, salyklo daigeliai

                                 B

                                 Augalinės kilmės hidrolizuoti baltymai

                                 A

                                 Jūros dumbliai ir jūros dumblių produktai

                                 Jeigu tiesiogiai gauti šiais būdais:

                                             i)

                                             fizinių procesų metu, įskaitant dehidratavimą, užšaldymą ir malimą;

                                             ii)

                                             ekstrahuojant vandeniu arba vandeniniu rūgštiniu ir (arba) šarminiu tirpalu;

                                             iii)

                                             fermentuojant

                                 A

                                 Pjuvenos ir medžio drožlės

                                 Mediena, neapdorota chemiškai po to, kai medis nukertamas

                                 A

                                 Medžio žievės kompostas

                                 Mediena, neapdorota chemiškai po to, kai medis nukertamas

                                 A

                                 Medžio anglis

                                 Iš medienos, kuri neapdorota chemiškai po to, kai medis nukertamas

                                 A

                                 Minkšto grunto fosfatas

                                 Produktas, nurodytas Europos Parlamento ir Tarybos reglamento (EB) Nr. 2003/2003 dėl trąšų (3) I priedo A dalies 2 punkto 7 papunktyje
                                 Kadmis, kuriame P205 yra 90 mg/kg arba mažiau

                                 A

                                 Aliuminio kalcio fosfatas

                                 Produktas, nurodytas Reglamento 2003/2003 I priedo A dalies 2 punkto 6 papunktyje
                                 Kadmis, kuriame P205 yra 90 mg/kg arba mažiau
                                 Naudojama tik baziniame dirvožemyje (pH > 7,5)

                                 A

                                 Tomamilčiai

                                 Produktai, nurodyti Reglamento 2003/2003 I priedo A dalies 2 punkto 1 papunktyje

                                 A

                                 Nevalyta kalio druska arba kainitas

                                 Produktai, nurodyti Reglamento 2003/2003 I priedo A dalies 3 punkto 1 papunktyje

                                 A

                                 Kalio sulfatas, kuriame gali būti magnio druskos

                                 Produktas, ekstrahavimo metodu gautas iš nevalytos kalio druskos, kuriame gali būti ir magnio druskų

                                 A

                                 Distiliatas ir distiliato ekstraktas

                                 Išskyrus amonio distiliatą

                                 A

                                 Kalcio karbonatas
                                 (kreida, mergelis, gamtinė klintis, Breton ameliorant, (kalkiniai jūros dumbliai), kreidinis fosfatas)

                                 Tik natūralios kilmės

                                 A

                                 Magnis ir kalcio karbonatas

                                 Tik natūralios kilmės
                                 pvz., magnio kreida, gamtinė magnio klintis

                                 A

                                 Magnio sulfatas (kizeritas)

                                 Tik natūralios kilmės

                                 A

                                 Kalcio chlorido tirpalas

                                 Obelų lapams apdoroti, nustačius kalcio trūkumą

                                 A

                                 Kalcio sulfatas (gipsas)

                                 Produktai, nurodyti Reglamento 2003/2003 I priedo D dalies 1 punkte
                                 Tik natūralios kilmės

                                 A, B

                                 Pramoninės kalkės iš cukraus gamybos

                                 Cukraus gamybos iš cukrinių runkelių ir cukranendrių šalutinis produktas

                                 A

                                 Pramoninės kalkės iš vakuuminės druskos gamybos

                                 Šalutinis vakuuminės druskos gamybos iš kalnuose aptinkamo druskos tirpalo produktas

                                 A

                                 Elementinė siera

                                 Produktai, nurodyti Reglamento 2003/2003 I priedo D dalies 3 punkte

                                 A

                                 Mikroelementai

                                 Neorganiniai mikroelementai, išvardyti Reglamento 2003/2003 I priedo E dalyje

                                 A

                                 Natrio chloridas

                                 Tik kasyklų druska

                                 A

                                 Akmens miltai ir moliai

                                 B

                                 Leonarditas (neapdorotos organinės nuosėdos, kurių sudėtyje yra daug humuso rūgščių)

                                 Tik jei gautas kaip kasybos šalutinis produktas

                                 B

                                 Ksilitas

                                 Tik jei gautas kaip kasybos šalutinis produktas (pvz., rusvųjų anglių kasybos šalutinis produktas)

                                 B

                                 Chitinas (polisacharidas, gautas iš vėžiagyvių kiaukutų)

                                 Tik jei gautas tausiai naudojant žuvininkystės išteklius, kaip nurodyta Tarybos reglamento (EB) Nr. 2371/2002 (4) 3 straipsnio e punkte, arba ekologinės akvakultūros ūkių

                                 B

                                 Daug organinių medžiagų turinčios nuosėdos, susidariusios gėlo vandens telkiniuose nepatenkant deguoniui
                                 (pvz., sapropelis)

                                 Tik organinės nuosėdos, gaunamos kaip šalutiniai produktai tvarkant ar eksploatuojant gėlo vandens telkinius ar buvusių gėlo vandens telkinių teritorijas
                                 Jei taikoma, išgavimo metu akvasistemai turėtų būti padarytas kuo mažesnis poveikis
                                 Tik nuosėdos, gaunamos iš šaltinių, neužterštų pesticidais, patvariaisiais organiniais teršalais ir į benziną panašiomis medžiagomis
                                 Didžiausia koncentracija mg/kg sausosios medžiagos:
                                 kadmio – 0,7; vario: 70; nikelio – 25; švino – 45; cinko: 200; gyvsidabrio – 0,4; chromo (iš viso) – 70; chromo (VI): neaptinkama

               “

               (1)  2009 m. spalio 21 d. Europos Parlamento ir Tarybos reglamentas (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės ir panaikinamas Reglamentas (EB) Nr. 1774/2002 (Šalutinių gyvūninių produktų reglamentas) (OL L 300, 2009 11 14, p. 1).

               (2)  2011 m. vasario 25 d. Komisijos reglamentas (ES) Nr. 142/2011, kuriuo įgyvendinami Europos Parlamento ir Tarybos reglamentas (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės, ir Tarybos direktyva 97/78/EB dėl tam tikrų mėginių ir priemonių, kuriems netaikomi veterinariniai tikrinimai pasienyje pagal tą direktyvą (OL L 54, 2011 2 26, p. 1).

               (3)  OL L 304, 2003 11 21, p. 1.

               (4)  2002 m. gruodžio 20 d. Tarybos reglamentas (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (OL L 358, 2002 12 31, p. 59).

            II PRIEDAS
            „

                     II PRIEDAS

                        Pesticidai. 5 straipsnio 1 dalyje nurodyti augalų apsaugos produktai

                     Visos šiame priede išvardytos medžiagos turi atitikti bent Komisijos įgyvendinimo reglamento (ES) Nr. 540/2011 (1) priede nurodytas naudojimo sąlygas. Griežtesnės naudojimo ekologinėje gamyboje sąlygos nurodytos kiekvienos lentelės antroje skiltyje.
                     1.   Augalinės ar gyvūninės kilmės medžiagos

                                 Pavadinimas

                                 Apibūdinimas, sudėties reikalavimai, naudojimo sąlygos

                                    Allium sativum (česnakų ekstraktas)

                                 Azadirachtinas, gautas ekstrahuojant Azadirachta indica (indinis nimbamedis)

                                 Pagrindinės medžiagos (įskaitant lecitinus, sacharozę, fruktozę, actą, išrūgas, chitozano hidrochloridą (2), Equisetum arvense ir kt.)

                                 Tik tos Reglamento (EB) Nr. 1107/2009 (3) 23 straipsnyje apibrėžtos pagrindinės medžiagos, kurios atitinka Reglamento (EB) Nr. 178/2002 2 straipsnyje pateiktą maisto produktų apibrėžtį ir yra augalinės arba gyvūninės kilmės.
                                 Medžiagos, naudotinos ne kaip herbicidai, o tik kaip kenkėjų ir ligų kontrolės priemonės.

                                 Bičių vaškas

                                 Tik kaip genėti ir (arba) pjūvio vietoms apsaugoti naudojama medžiaga

                                 COS-OGA

                                 Hidrolizuoti baltymai, išskyrus želatiną

                                 Laminarinas

                                 Rudadumbliai (laminarijos) turi būti užauginti ekologiškai pagal 6d straipsnį arba surinkti paisant tausaus rinkimo reikalavimų pagal 6c straipsnį.

                                 Feromonai

                                 Tik spąstuose ir gaudyklėse.

                                 Augalinės kilmės aliejai

                                 Leidžiami visi naudojimo būdai, išskyrus kaip herbicidus.

                                 Piretrinas, gautas ekstrahuojant Chrysanthemum cinerariaefolium

                                 Piretroidai (tik deltametrinas arba lambdacihalotrinas)

                                 Tik spąstuose su tam tikrais atraktantais; tik Bactrocera oleae ir Ceratitis capitata Wied naikinti.

                                 Kasija, ekstrahuota iš Quassia amara

                                 Tik kaip insekticidas, repelentas.

                                 Gyvūninės ir augalinės kvapu atbaidančios medžiagos ir (arba) avių riebalai

                                 Tik nevalgomosioms augalų dalims ir tik ten, kur žemės ūkio kultūrų neėda avys arba ožkos

                                    Salix spp. Cortex (dar žinomas kaip gluosnių žievės ekstraktas)

                           2.   Mikroorganizmai arba mikroorganizmų gaminamos medžiagos

                                 Pavadinimas

                                 Apibūdinimas, sudėties reikalavimai, naudojimo sąlygos

                                 Mikroorganizmai

                                 Ne GMO kilmės.

                                 Spinozadas

                           3.   1 ir 2 skirsniuose nepaminėtos medžiagos

                                 Pavadinimas

                                 Apibūdinimas, sudėties reikalavimai, naudojimo sąlygos arba apribojimai

                                 Aliuminio silikatas (kaolinas)

                                 Kalcio hidroksidas

                                 Kaip fungicidas naudojamas tik vaismedžiams, taip pat ir medelynams, nuo Nectria galligena apsaugoti.

                                 Anglies dioksidas

                                 Vario junginiai vario hidroksido, vario oksichlorido, vario oksido, Bordo mišinio ir tribazio vario sulfato pavidalu

                                 Iki 6 kg vario hektarui per metus.
                                 Daugiametėms kultūroms valstybės narės, nukrypdamos nuo ankstesnės pastraipos, gali numatyti, kad tam tikrais metais 6 kg vario apribojimas gali būti viršytas, jeigu vidutinis kiekis, faktiškai panaudotas per penkerius metus, įskaitant tuos metus ir ketverius ankstesnius metus, neviršija 6 kg.

                                 Diamofosas

                                 Tik kaip atraktantas spąstuose.

                                 Etilenas

                                 Galima leisti naudoti tik patalpose kaip augalų augimo reguliatorių. Leidimai suteikiami tik profesionaliems naudotojams.

                                 Riebalų rūgštys

                                 Leidžiami visi naudojimo būdai, išskyrus kaip herbicidus.

                                 Geležies fosfatas (geležies (III) ortofosfatas)

                                 Preparatai, kurie turi būti paskleisti paviršiuje tarp kultūrinių augalų.

                                 Diatomitas (infuzorinė žemė)

                                 Kalkių ir sieros nuoviras (kalcio polisulfidas)

                                 Parafino alyva

                                 Kalio ir natrio hidrokarbonatas (dar žinomas kaip kalio/natrio bikarbonatas)

                                 Kvarcinis smėlis

                                 Siera

               “

               (1)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

               (2)  Gautas iš tausios žuvininkystės arba ekologinės akvakultūros ūkių.

               (3)  2009 m. spalio 21 d. Europos Parlamento ir Tarybos reglamentas (EB) Nr. 1107/2009 dėl augalų apsaugos produktų pateikimo į rinką (OL L 309, 2009 11 24, p. 1).

            III PRIEDAS
            „

                     VIIIa PRIEDAS

                        Produktai ir medžiagos, kuriuos leidžiama naudoti 29c straipsnyje nurodytuose ekologiškuose vyno sektoriaus produktuose arba kurių leidžiama į juos pridėti

                                 Apdorojimo būdas pagal Reglamento (EB) Nr. 606/2009 IA priedą

                                 Produktų ar medžiagų pavadinimas

                                 Specialiosios sąlygos, apribojimai pagal Reglamente (EB) Nr. 1234/2007 ir Reglamente (EB) Nr. 606/2009 nustatytas ribas ir sąlygas

                                 1 punktas. Naudojimas aeruoti arba prisotinti deguonies

                                             —

                                             Oras

                                             —

                                             Dujinis deguonis

                                 3 punktas. Centrifugavimas ir filtravimas

                                             —

                                             Perlitas

                                             —

                                             Celiuliozė

                                             —

                                             Diatomitas

                                 Naudoti tik kaip aktyvintąjį inertinį priedą

                                 4 punktas. Naudojimas siekiant sukurti inertinę atmosferą ir produktą apsaugoti nuo sąlyčio su oru

                                             —

                                             Azotas

                                             —

                                             Anglies dioksidas

                                             —

                                             Argonas

                                 5, 15 ir 21 punktai. Naudojimas

                                             —

                                             Mielės (1)

                                 6 punktas. Naudojimas

                                             —

                                             Diamonio fosfatas

                                             —

                                             Tiamino dichlorhidratas

                                             —

                                             Neaktyvintos mielės, mielių autolizatai ir mielių ląstelių membranos

                                 7 punktas. Naudojimas

                                             —

                                             Sieros dioksidas

                                             —

                                             Kalio bisulfitas arba kalio metabisulfitas

                                             a)

                                             Didžiausias sieros dioksido kiekis neviršija 100 mg/l raudonojo vyno, nurodyto Reglamento (EB) Nr. 606/2009 priedo IB priedo A dalies 1 punkto a papunktyje, kurio likutinis cukraus kiekis yra mažesnis negu 2 g/l.

                                             b)

                                             Didžiausias sieros dioksido kiekis neviršija 150 mg/l baltojo ir rausvojo vyno, nurodyto Reglamento (EB) Nr. 606/2009 IB priedo A dalies 1 punkto b papunktyje, kurio likutinis cukraus kiekis yra mažesnis negu 2 g/l.

                                             c)

                                             Visų kitų kategorijų vyne didžiausias leidžiamas sieros dioksido kiekis, taikytas pagal Reglamento (EB) Nr. 606/2009 IB priedą 2010 m. rugpjūčio 1 d., mažinamas 30 mg/l.

                                 9 punktas. Naudojimas

                                             —

                                             Vyno gamybai skirti anglies preparatai

                                 10 punktas. Skaidrinimas

                                             —

                                             Valgomoji želatina (2)

                                             —

                                             Augaliniai baltymai, gauti iš kviečių ar žirnių (2)

                                             —

                                             Žuvų želatina (2)

                                             —

                                             Kiaušinio baltymo albuminas (2)

                                             —

                                             Taninai (2)

                                             —

                                             Bulvių baltymai (2)

                                             —

                                             Mielių baltymų ekstraktai (2)

                                             —

                                             Kazeinas

                                             —

                                             Chitozanas, gautas iš Aspergillus niger

                                             —

                                             Kalio kazeinatas

                                             —

                                             Silicio dioksidas

                                             —

                                             Bentonitas

                                             —

                                             Pektolito enzimai

                                 12 punktas. Naudojimas parūgštinti

                                             —

                                             Pieno rūgštis

                                             —

                                             L(+) vyno rūgštis

                                 13 punktas. Naudojimas rūgštingumui sumažinti

                                             —

                                             L(+) vyno rūgštis

                                             —

                                             Kalcio karbonatas

                                             —

                                             Neutralus kalio tartratas

                                             —

                                             Kalio bikarbonatas

                                 14 punktas. Įmaišymas

                                             —

                                             Alepinės pušies sakai

                                 17 punktas. Naudojimas

                                             —

                                             Pienarūgštės bakterijos

                                 19 punktas. Įmaišymas

                                             —

                                             L-askorbo rūgštis

                                 22 punktas. Naudojimas oro burbuliukams sudaryti

                                             —

                                             Azotas

                                 23 punktas. Įmaišymas

                                             —

                                             Anglies dioksidas

                                 24 punktas. Įmaišymas vynui stabilizuoti

                                             —

                                             Citrinų rūgštis

                                 25 punktas. Įmaišymas

                                             —

                                             Taninai (2)

                                 27 punktas. Įmaišymas

                                             —

                                             Metavyno rūgštis

                                 28 punktas. Naudojimas

                                             —

                                             Akacijų sakai (2) (= gumiarabikas)

                                 30 punktas. Naudojimas

                                             —

                                             Kalio bitartratas

                                 31 punktas. Naudojimas

                                             —

                                             Vario citratas

                                 31 punktas. Naudojimas

                                             —

                                             Vario sulfatas

                                 35 punktas. Naudojimas

                                             —

                                             Mielių manobaltymai

                                 38 punktas. Naudojimas

                                             —

                                             Ąžuolo gabalėliai

                                 39 punktas. Naudojimas

                                             —

                                             Kalio alginatas

                                 44 punktas. Naudojimas

                                             —

                                             Chitozanas, gautas iš Aspergillus niger

                                 51 punktas. Naudojimas

                                             —

                                             Neaktyvintos mielės

                                 Apdorojimo būdas pagal Reglamento (EB) Nr. 606/2009 III priedo A dalies 2 punkto b papunktį

                                             —

                                             Kalcio sulfatas

                                 Tik vynui „vino generoso“ ir „vino generoso de licor“

               “

               (1)  Atskiroms mielių padermėms: jei turima, iš ekologiškų žaliavų.

               (2)  Pagaminta iš ekologiškų žaliavų, jei jų turima.


title: 2018 m. spalio 22 d. Komisijos įgyvendinimo reglamentas (ES) 2018/1585, kuriuo nustatoma nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir minimalaus jūros gylio reikalavimų nukrypti leidžianti nuostata, taikoma žvejybai gaubiamaisiais tinklais Kroatijos teritoriniuose vandenyse

text:
23.10.2018

                  LT

                  Europos Sąjungos oficialusis leidinys

                  L 264/13

         KOMISIJOS ĮGYVENDINIMO REGLAMENTAS (ES) 2018/1585
         2018 m. spalio 22 d.
         kuriuo nustatoma nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir minimalaus jūros gylio reikalavimų nukrypti leidžianti nuostata, taikoma žvejybai gaubiamaisiais tinklais Kroatijos teritoriniuose vandenyse
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. gruodžio 21 d. Tarybos reglamentą (EB) Nr. 1967/2006 dėl žuvų išteklių tausojančio naudojimo Viduržemio jūroje valdymo priemonių (1), ypač į jo 13 straipsnio 5 dalį,
         kadangi:

                     (1)

                     Reglamento (EB) Nr. 1967/2006 13 straipsnio 3 dalimi draudžiama naudoti gaubiamuosius tinklus 300 metrų ir mažesniu atstumu nuo kranto arba iki 50 metrų izobatos, kur tas gylis yra pasiekiamas trumpesniu atstumu nuo kranto;

                     (2)

                     valstybės narės prašymu Komisija gali leisti nukrypti nuo Reglamento (EB) Nr. 1967/2006 13 straipsnio 3 dalies, jei įvykdomos tam tikros 13 straipsnio 5 ir 9 dalyse nustatytos sąlygos;

                     (3)

                     2016 m. birželio 20 d. Komisija gavo Kroatijos prašymą leisti taikyti nuo to reglamento 13 straipsnio 3 dalies nukrypti leidžiančią nuostatą kefalinių (Mugilidae) žvejybai tradiciniais gaubiamaisiais tinklais „ciplarica“, pelamidžių (Sarda sarda), skersadryžių skumbrinių tunų (Auxis rochei), vakarinių tuniukų (Euthynnus alletteratus) ir kininių geltonuodegių (Seriola dumerili) žvejybai tradiciniais gaubiamaisiais tinklais „palamidara“, kaspijinių aterinų (Atherina boyeri) žvejybai tradiciniais gaubiamaisiais tinklais „oližnica“ ir paprastųjų vėjažuvių (Belone belone) žvejybai tradiciniais gaubiamaisiais tinklais „igličara“ Kroatijos teritoriniuose vandenyse;

                     (4)

                     prašymas susijęs su žvejybos veikla, kuriai Kroatija jau yra suteikusi leidimą, ir apima žvejybos įrankius bei laivus, kurie žvejybos veiklą vykdo daugiau kaip penkerius metus ir vadovaujasi Kroatijos 2018 m. kovo 30 d. pagal Reglamento (EB) Nr. 1967/2006 19 straipsnio 2 dalį priimtu ministro potvarkiu (2) įgyvendintu valdymo planu (Kroatijos valdymo planu);

                     (5)

                     2016 m. balandžio, liepos ir spalio mėn. ir 2017 m. kovo mėn. Žuvininkystės mokslo, technikos ir ekonomikos komitetas (STECF) įvertino Kroatijos prašymą dėl nukrypti leidžiančios nuostatos ir susijusį valdymo planą. STECF pažymėjo, kad būtina pateikti paaiškinimus dėl naudojamų žvejybos įrankių, priegaudos, stebėsenos ir mokslinių duomenų. Kroatija Komisijai pateikė tinkamus paaiškinimus ir atitinkamai patikslino valdymo planą: nustatė papildomų kontrolės, laivyno valdymo, duomenų rinkimo ir stebėsenos priemonių;

                     (6)

                     nukrypti leidžianti nuostata, kurios prašo Kroatija, atitinka Reglamento (EB) Nr. 1967/2006 13 straipsnio 5 ir 9 dalyse nustatytas sąlygas;

                     (7)

                     visų pirma esama konkrečių geografinių apribojimų tiek dėl išskirtinės Kroatijos morfologinės sandaros – ilgos pakrantės, sudarytos iš daugybės salų, – tiek dėl to, kad tikslinės rūšys yra pasiskirsčiusios išimtinai tam tikrose vietose ir pakrantės rajonų zonose, kuriose gylis mažesnis nei 50 metrų. Taigi žvejybos plotai yra riboti;

                     (8)

                     žvejyba negali būti vykdoma kitais žvejybos įrankiais, nes tik gaubiamieji tinklai turi technines charakteristikas, kurios būtinos šio tipo žvejybai vykdyti;

                     (9)

                     be to, ši žvejyba nedaro didelio poveikio jūros aplinkai, nes gaubiamieji tinklai yra labai atrankūs, nesiekia jūros dugno ir negali būti naudojami virš Posidonia oceanica apaugusio jūros dugno;

                     (10)

                     prašymas pateiktas dėl 52 laivų. Taigi, palyginti su dideliu laivyno, žvejojančio gaubiamaisiais tinklais, pasiskirstymo plotu, nukrypti leidžianti nuostata, kurios prašo Kroatija, būtų taikoma ribotam skaičiui laivų, kurie sudaro mažiau kaip 1 % viso Kroatijos laivyno, o jų bendroji talpa (GT) – 16 825,84 t;

                     (11)

                     tie laivai įrašyti į sąrašą, perduotą Komisijai pagal Reglamento (EB) Nr. 1967/2006 13 straipsnio 9 dalį;

                     (12)

                     Kroatijos valdymo plane nustatytos visos su atitinkama žvejyba susijusios apibrėžtys ir užtikrinama, kad laikantis Reglamento (EB) Nr. 1967/2006 13 straipsnio 9 dalies žvejybos pastangos nebebus didinamos, nes žvejybos leidimai bus išduoti tik nurodytiems 52 laivams, kuriems žvejoti Kroatija yra leidusi. Šiuo atžvilgiu pažymima, kad, laikantis Kroatijos valdymo plano ir ministro potvarkio, tradicinius gaubiamuosius tinklus „oližnica“ leidžiama naudoti tik žvejybos vietose, esančiose rajone tarp Cape Lako ir Cape Crna Punta, ir „E4“ ir „F2“ žymimose žvejybos pazonėse, o žvejybos vietos, kuriose leidžiama žvejyba visais tradiciniais gaubiamaisiais tinklais („ciplarica“, „palamidara“, „igličara“ ir „oližnica“), neapima rajonų, kurie paskelbti nacionaliniais parkais ir specifinėmis buveinėmis ir kuriuose žvejyba griežtai draudžiama; pastariesiems rajonams priskiriamas į pietryčius nuo Cape St Peter esantis rajonas;

                     (13)

                     atitinkama žvejybos veikla tenkina Reglamento (EB) Nr. 1967/2006 4 straipsnyje nustatytus reikalavimus, pagal kuriuos draudžiama žvejoti virš tam tikrų buveinių. Iš tiesų tinklai velkami vandens storyme ir nesiekia jūros dugno;

                     (14)

                     Reglamento (EB) Nr. 1967/2006 8 straipsnio 1 dalies h punkto reikalavimas netaikomas, nes jis susijęs su traleriais;

                     (15)

                     dėl reikalavimo laikytis 9 straipsnio 3 dalies, kurioje nustatytas minimalus tinklo akių dydis, Komisija pažymi, kad pagal Reglamento (EB) Nr. 1967/2006 9 straipsnio 7 dalį gaubiamiesiems tinklams tokia nukrypti leidžianti nuostata negali būti taikoma. Komisija pažymi, kad Kroatija savo valdymo plane nukrypti nuo šių nuostatų neleido;

                     (16)

                     atitinkama žvejybos veikla vykdoma labai nedideliu atstumu nuo kranto, todėl netrukdo kitų laivų veiklai;

                     (17)

                     valdymo planu užtikrinama, kad Reglamento (EB) Nr. 1967/2006 III priede nurodytų rūšių žuvų būtų sužvejojama kuo mažiau, kadangi tikslinės rūšys yra kefalinės (Mugilidae), pelamidės (Sarda sarda), skersadryžiai skumbriniai tunai (Auxis rochei), vakariniai tuniukai (Euthynnus alletteratus), kininės geltonuodegės (Seriola dumerili), kaspijinės aterinos (Atherina boyeri) ir paprastosios vėjažuvės (Belone belone), kurios į Reglamento (EB) Nr. 1967/2006 III priedą neįrašytos;

                     (18)

                     žvejybos veikla yra labai atranki, o galvakojai moliuskai nėra žvejojami;

                     (19)

                     laikantis Tarybos reglamento (EB) Nr. 1224/2009 (3) 14 straipsnyje nustatytų sąlygų, į valdymo planą įtrauktos žvejybos veiklos stebėjimo priemonės;

                     (20)

                     į Kroatijos valdymo planą įtrauktos žvejybos veiklos stebėjimo priemonės, kaip numatyta Reglamento (EB) Nr. 1967/2006 13 straipsnio 9 dalies trečioje pastraipoje;

                     (21)

                     todėl prašymas dėl leidžiančios nukrypti nuostatos turėtų būti patenkintas;

                     (22)

                     Kroatija turėtų reguliariai ir laikydamasi savo valdymo plane numatyto stebėsenos plano teikti ataskaitas Komisijai;

                     (23)

                     nukrypti leidžiančios nuostatos galiojimo trukmė bus apribota, kad tuo atveju, jei, Komisijai pateiktos ataskaitos duomenimis, naudojamų išteklių apsaugos būklė pablogėtų, būtų galima nedelsiant imtis taisomųjų valdymo priemonių ir kartu pagerinti mokslinės informacijos bazę, o ja remiantis būtų tobulinamas valdymo planas;

                     (24)

                     šiame reglamente numatytos priemonės atitinka Žuvininkystės ir akvakultūros komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Nukrypti leidžianti nuostata

               1.   Reglamento (EB) Nr. 1967/2006 13 straipsnio 3 dalies pirma pastraipa netaikoma Kroatijos teritoriniuose vandenyse vykdant:

                           a)

                           kefalinių (Mugilidae) žvejybą gaubiamaisiais tinklais „ciplarica“,

                           b)

                           pelamidžių (Sarda sarda), skersadryžių skumbrinių tunų (Auxis rochei), vakarinių tuniukų (Euthynnus alletteratus) ir kininių geltonuodegių (Seriola dumerili) žvejybą gaubiamaisiais tinklais „palamidara“,

                           c)

                           kaspijinių aterinų (Atherina boyeri) žvejybą gaubiamaisiais tinklais „oližnica“ ir

                           d)

                           paprastųjų vėjažuvių (Belone belone) žvejybą gaubiamaisiais tinklais „igličara“.

               2.   1 dalyje nurodytus gaubiamuosius tinklus gali naudoti laivai, kurie:

                           a)

                           turi registracijos numerį, įrašytą į Kroatijos pagal Reglamento (EB) Nr. 1967/2006 19 straipsnį priimtą valdymo planą,

                           b)

                           žvejybos veiklą yra vykdę daugiau kaip penkerius metus ir ateityje neplanuoja didinti naudojamų žvejybos pastangų ir

                           c)

                           turi žvejybos leidimą ir veiklą vykdo laikydamiesi Kroatijos valdymo plano.

            2 straipsnis
            Stebėsenos planas ir ataskaitų teikimas
            Kroatija per trejus metus nuo šio reglamento įsigaliojimo Komisijai pateikia ataskaitą, parengtą pagal Kroatijos valdymo plane nustatytą stebėsenos planą.

            3 straipsnis
            Įsigaliojimas
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            Jis taikomas nuo 2018 m. spalio 26 d. iki 2021 m. spalio 26 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. spalio 22 d.

                  Komisijos vardu

                  Pirmininkas

               Jean-Claude JUNCKER

            (1)  OL L 36, 2007 2 8, p. 6.

            (2)  Pravilnik o obavljanju gospodarskog ribolova na moru okružujućim mrežama plivaricom palamidarom, plivaricom ciplaricom, plivaricom lokardarom, plivaricom igličarom i plivaricom oližnicom, Narodne Novine, OL 30/2018, su pakeitimais, padarytais dokumentu Pravilnik o izmjenama Pravilnika o obavljanju gospodarskog ribolova na moru okružujućim mrežama plivaricom palamidarom, plivaricom ciplaricom, plivaricom lokardarom, plivaricom igličarom i plivaricom oližnicom, OL 49/2018, ir dokumentu Pravilnik o izmjenama i dopuni Pravilnika o obavljanju gospodarskog ribolova na moru okružujućim mrežama plivaricom palamidarom, plivaricom ciplaricom, plivaricom lokardarom, plivaricom igličarom i plivaricom oližnicom, OL 62/2018.

            (3)  2009 m. lapkričio 20 d. Tarybos reglamentas (EB) Nr. 1224/2009, nustatantis Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, iš dalies keičiantis reglamentus (EB) Nr. 847/96, (EB) Nr. 2371/2002, (EB) Nr. 811/2004, (EB) Nr. 768/2005, (EB) Nr. 2115/2005, (EB) Nr. 2166/2005, (EB) Nr. 388/2006, (EB) Nr. 509/2007, (EB) Nr. 676/2007, (EB) Nr. 1098/2007, (EB) Nr. 1300/2008, (EB) Nr. 1342/2008 ir panaikinantis reglamentus (EEB) Nr. 2847/93, (EB) Nr. 1627/94 ir (EB) Nr. 1966/2006 (OL L 343, 2009 12 22, p. 1).


title: 2018 m. lapkričio 7 d. Komisijos įgyvendinimo reglamentas (ES) 2018/1660, kuriuo dėl pesticidų liekanų taršos rizikos nustatomi specialūs tam tikrų negyvūninių maisto produktų importo iš tam tikrų trečiųjų šalių reikalavimai, iš dalies keičiamas Reglamentas (EB) Nr. 669/2009 ir panaikinamas Įgyvendinimo reglamentas (ES) Nr. 885/2014 (Tekstas svarbus EEE.)

text:
8.11.2018

                  LT

                  Europos Sąjungos oficialusis leidinys

                  L 278/7

         KOMISIJOS ĮGYVENDINIMO REGLAMENTAS (ES) 2018/1660
         2018 m. lapkričio 7 d.
         kuriuo dėl pesticidų liekanų taršos rizikos nustatomi specialūs tam tikrų negyvūninių maisto produktų importo iš tam tikrų trečiųjų šalių reikalavimai, iš dalies keičiamas Reglamentas (EB) Nr. 669/2009 ir panaikinamas Įgyvendinimo reglamentas (ES) Nr. 885/2014
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2002 m. sausio 28 d. Europos Parlamento ir Tarybos reglamento (EB) Nr. 178/2002, nustatančio maistui skirtų teisės aktų bendruosius principus ir reikalavimus, įsteigiančio Europos maisto saugos tarnybą ir nustatančio su maisto saugos klausimais susijusias procedūras (1), ypač jo 53 straipsnio 1 dalies b punkto ii papunktį,
         atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (2), ypač į jo 15 straipsnio 5 dalį,
         kadangi:

                     (1)

                     Reglamento (EB) Nr. 178/2002 53 straipsnyje nustatyta, kad Sąjunga, siekdama apsaugoti žmonių ir gyvūnų sveikatą ar aplinką, gali imtis reikiamų neatidėliotinų priemonių dėl iš trečiosios šalies importuojamų pašarų ir maisto produktų, jei akivaizdu, kad susiję pašarai ir maisto produktai gali kelti didelį pavojų žmonių ir gyvūnų sveikatai ir tokio pavojaus pavienių valstybių narių taikomomis priemonėmis sėkmingai išvengti neįmanoma. Minėtos Sąjungos taikomos neatidėliotinos priemonės gali būti ir specialūs susijusių maisto produktų importo reikalavimai;

                     (2)

                     Komisijos reglamentu (EB) Nr. 669/2009 (3) nustatoma sustiprinta negyvūninių pašarų ir maisto produktų, išvardytų jo I priede, importo oficialioji kontrolė. Į tą priedą įtraukti vynmedžių lapai iš Turkijos ir banguotieji kertuočiai iš Vietnamo, todėl jiems turi būti taikoma sustiprinta oficialioji kontrolė;

                     (3)

                     pagal Reglamentą (EB) Nr. 669/2009 valstybių narių atliekamos oficialiosios kontrolės rezultatai, duomenys, surinkti gavus Reglamentu (EB) Nr. 178/2002 nustatytos Skubaus įspėjimo apie pavojų sistemos pranešimus, Komisijos pateiktos audito ataskaitos, trečiųjų šalių pateiktos ataskaitos ir informacija, kuria keičiasi Komisija, valstybės narės ir Europos maisto saugos tarnyba, rodo, kad vynmedžių lapai iš Turkijos vis dar dažnai neatitinka didžiausios leidžiamosios pesticidų liekanų koncentracijos, nustatytos Europos Parlamento ir Tarybos reglamentu (EB) Nr. 396/2005 (4). Todėl, netgi vykdžius dažnesnę kontrolę prie Sąjungos sienų, nepastebėta jokių teigiamų pokyčių;

                     (4)

                     pagal Reglamentą (EB) Nr. 669/2009 valstybių narių atliekamos oficialiosios kontrolės rezultatai rodo, kad banguotieji kertuočiai iš Vietnamo dažnai neatitinka didžiausios leidžiamosios pesticidų liekanų koncentracijos, nustatytos Reglamentu (EB) Nr. 396/2005. Be to, 2017 m. kovo mėn. Komisija Vietname atliko auditą, kurio tikslas – įvertinti pesticidų, aptinkamų augaliniuose maisto produktuose, kurie yra skirti eksportuoti į Europos Sąjungą, kontrolę, ir nustatė, kad nėra jokios veiksmingos į Sąjungą eksportuojamuose maisto produktuose aptinkamų pesticidų oficialiosios kontrolės sistemos ir institucijos negali užtikrinti, kad Vietnamo produktai atitiktų didžiausią leidžiamąją pesticidų liekanų koncentraciją;

                     (5)

                     tai įrodo, kad vynmedžių lapų iš Turkijos ir banguotųjų kertuočių iš Vietnamo importas gali kelti didelį pavojų sveikatai ir kad šiuo metu taikomų priemonių neužtenka siekiant užkirsti jam kelią. Todėl būtina nustatyti specialius vynmedžių lapų iš Turkijos ir banguotųjų kertuočių iš Vietnamo importo reikalavimus;

                     (6)

                     šiuo metu taikomi specialūs kvapiosios murėjos (kario) lapų iš Indijos importo reikalavimai, nustatyti Komisijos įgyvendinimo reglamentu (ES) Nr. 885/2014 (5). atsižvelgiant į duomenis, surinktus gavus Skubaus įspėjimo apie pavojų sistemos pranešimus ir pagal Reglamentą (ES) Nr. 885/2014 valstybių narių atliktos oficialiosios kontrolės rezultatus, rodančius, kad vis dar dažnai nesilaikoma nustatytų reikalavimų, šiam produktui reikėtų ir toliau taikyti specialius importo reikalavimus;

                     (7)

                     todėl tikslinga reikalauti, kad kvapiosios murėjos lapams iš Indijos, vynmedžių lapams iš Turkijos ir banguotiesiems kertuočiams iš Vietnamo prieš juos eksportuojant į Sąjungą būtų taikoma oficialioji kontrolė, įskaitant mėginių ėmimą ir analizę, siekiant užtikrinti, kad tie produktai atitiktų susijusius teisinius reikalavimus. Prie visų šių produktų siuntų turėtų būti pridedamas fitosanitarinis sertifikatas, kuriame nurodyta, kad šių produktų mėginiai buvo paimti pagal Komisijos direktyvą 2002/63/EB (6);

                     (8)

                     siekiant Sąjungos lygmeniu užtikrinti veiksmingą ir kuo vienodesnę ant kvapiosios murėjos lapų iš Indijos, vynmedžių lapų iš Turkijos ir banguotųjų kertuočių iš Vietnamo bei juose aptinkamų pesticidų kontrolę, šiuo reglamentu tikslinga nustatyti kontrolės procedūras, kurios būtų bent lygiavertės procedūroms, nustatytoms Reglamentu (EB) Nr. 669/2009;

                     (9)

                     siekiant atsižvelgti į specifinį dokumentų reikalavimų nesilaikymo būdą, tikslinga nustatyti taisykles, reglamentuojančias veiksmus, kurių bus imtasi, kai prie siuntos nebus pridėta mėginių ėmimo ir analizės rezultatų bei fitosanitarinio sertifikato arba kai tie rezultatai arba fitosanitarinis sertifikatas neatitiks šiame reglamente išdėstytų reikalavimų;

                     (10)

                     Reglamentu (EB) Nr. 882/2004 reikalaujama, kad kompetentingos institucijos praneštų Komisijai ir kitoms valstybėms narėms apie atmetimą pasienyje. Kiek tai susiję su pesticidais, tikslinga paaiškinti, kad, jei kompetentingos institucijos atmeta šiame reglamente išvardytų maisto produktų siuntą, apie tai turėtų būti pranešta tuo atveju, jei nesilaikoma Reglamente (EB) Nr. 396/2005 nustatytos didžiausios leidžiamosios liekanų koncentracijos, nepriklausomai nuo to, ar buvo viršyta ūmaus poveikio etaloninė dozė;

                     (11)

                     siekiant surinkti nuolatiniam šiame reglamente nurodytų prekių rizikos vertinimui atlikti reikalingus duomenis ir prireikus pritaikyti priemones, tikslinga reikalauti, kad valstybės narės dukart per metus teiktų Komisijai visų pagal šį reglamentą atliktos oficialiosios kontrolės rezultatų ataskaitą. Kai kurios valstybės narės savanoriškai registruoja bendruosius negyvūninių pašarų ir maisto produktų įvežimo dokumentus Komisijos sprendimais 2003/24/EB (7) ir 2004/292/EB (8) nustatytoje Prekybos kontrolės ir ekspertizių sistemoje (TRACES) ir taip teikia Komisijai informaciją apie importuotų siuntų skaičių ir šiame reglamente nustatytų patikrinimų rezultatus. Todėl, kai valstybės narės pagal šį reglamentą išduotus bendruosius įvežimo dokumentus užregistruoja TRACES, minėtą pareigą teikti ataskaitas reikėtų laikyti įvykdyta;

                     (12)

                     Šiame reglamente nustatytos priemonės turėtų būti peržiūrėtos iki 2019 m. spalio 31 d., siekiant nustatyti, ar jos vis dar reikalingos;

                     (13)

                     oficialiosios kontrolės organizavimui pagal šį reglamentą reikėtų skirti tinkamus finansinius išteklius. Todėl su tokia oficialiąja kontrole susijusios išlaidos turėtų tekti už siuntas atsakingiems maisto tvarkymo subjektams;

                     (14)

                     siekiant taikytinų taisyklių skaidrumo ir nuoseklumo, visi specialūs kvapiosios murėjos lapų iš Indijos, vynmedžių lapų iš Turkijos ir banguotųjų kertuočių iš Vietnamo importo reikalavimai, atsižvelgiant į aptinkamas pesticidų liekanas, turėtų būti nustatyti šiuo reglamentu. Todėl iš Reglamento (EB) Nr. 669/2009 I priedo reikėtų pašalinti vynmedžių lapams iš Turkijos ir banguotiesiems kertuočiams iš Vietnamo skirtus įrašus ir panaikinti Įgyvendinimo reglamentą (ES) Nr. 885/2014 dėl kvapiosios murėjos (kario) lapų iš Indijos;

                     (15)

                     siekiant suteikti veiklos vykdytojams pakankamai laiko prisitaikyti prie šiame reglamente nustatytų reikalavimų, šis reglamentas turėtų būti taikomas nuo 2018 m. gruodžio 8 d. Siekiant teisinio tikrumo, tikslinga nustatyti, kad pereinamuoju laikotarpiu valstybės narės turėtų leisti importuoti iš kilmės šalies arba išsiuntimo šalies, jei tai yra kita nei kilmės šalis, jau išvežtas vynmedžių lapų iš Turkijos, banguotųjų kertuočių iš Vietnamo ir kvapiosios murėjos lapų iš Indijos siuntas iki 2018 m. gruodžio 8 d., jeigu tos siuntos atitinka Reglamento (EB) Nr. 669/2009 reikalavimus, galiojančius 2018 m. gruodžio 7 d., ir atitinkamai Įgyvendinimo reglamento (ES) Nr. 885/2014 reikalavimus;

                     (16)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Taikymo sritis

               1.   Šis reglamentas taikomas I priede išvardytų negyvūninių maisto produktų siuntoms.
               Šis reglamentas taip pat taikomas sudėtiniams maisto produktams, kuriuose I priede išvardyti maisto produktai sudaro daugiau kaip 20 %.

               2.   Šis reglamentas netaikomas maisto produktų siuntoms, skirtoms tik privatiems asmenims asmeniniam vartojimui ar naudojimui Jei kyla abejonių, prievolė įrodyti tenka siuntos gavėjui.

            2 straipsnis
            Apibrėžtys
            Šiame reglamente vartojamų terminų apibrėžtys nustatytos Reglamento (EB) Nr. 178/2002 2 ir 3 straipsniuose bei Reglamento (EB) Nr. 882/2004 2 straipsnyje.
            Taip pat vartojamos terminų „bendrojo įvežimo dokumentas“ ir „nustatytas įvežimo punktas“ apibrėžtys, atitinkamai nustatytos Reglamento (EB) Nr. 669/2009 3 straipsnio a ir b punktuose.
            Šiame reglamente terminas „siunta“ (angl. consignment) atitinka Direktyvoje 2002/63/EB apibrėžtą terminą „siunta“ (angl. lot).
            11 straipsnio 3 dalyje vartojamų terminų apibrėžtys nustatytos Reglamente (EB) Nr. 396/2005.

            3 straipsnis
            Importas į Sąjungą
            1 straipsnio 1 dalyje nurodytų maisto produktų siuntas galima importuoti į Sąjungą tik šiame reglamente nustatyta tvarka.
            Tokias siuntas galima įvežti į Sąjungą tik per nustatytą įvežimo punktą.

            4 straipsnis
            Mėginių ėmimo ir analizės rezultatai

               1.   Prie 1 straipsnio 1 dalyje nurodytų maisto produktų siuntų pridedami mėginių ėmimo ir analizės, kurią atliko kilmės šalies, kaip nurodyta I priede, arba trečiosios šalies, iš kurios siunta siunčiama, jei ta šalis skiriasi nuo kilmės šalies, kompetentingos institucijos, rezultatai, kad būtų užtikrinta atitiktis Sąjungos teisės aktams dėl didžiausios leidžiamosios pesticidų liekanų koncentracijos.

               2.   1 dalyje nurodytas mėginių ėmimas turi būti atliekamas laikantis Direktyvos 2002/63/EB.

               3.   1 dalyje nurodytą analizę privalo atlikti pagal standartą ISO/IEC 17025 „Tyrimų, bandymų ir kalibravimo laboratorijų kompetencijai keliami bendrieji reikalavimai“ akredituotos laboratorijos.

            5 straipsnis
            Veterinarijos sertifikatas

               1.   Prie kiekvienos 1 straipsnio 1 dalyje nurodytos maisto produktų siuntos pridedamas fitosanitarinio sertifikato originalas, atitinkantis II priede pateiktą modelį.

               2.   Veterinarijos sertifikatą užpildo, pasirašo ir patikrina kilmės šalies arba šalies, iš kurios siunta siunčiama, jei ta šalis skiriasi nuo kilmės šalies, kompetentinga institucija.

               3.   Veterinarijos sertifikatas rengiamas tos valstybės narės, kurioje yra nustatytas įvežimo punktas, oficialiąja kalba arba viena iš jos oficialiųjų kalbų. Tačiau valstybė narė gali sutikti, kad fitosanitariniai sertifikatai būtų parengti kita oficialia Sąjungos kalba.

               4.   Fitosanitarinis sertifikatas privalo būti išduotas prieš tai, kai siunta, kuriai jis taikomas, bus išvežta iš jį išduodančios kompetentingos institucijos kontrolės zonos.

               5.   Veterinarijos sertifikatas galioja tik keturis mėnesius nuo išdavimo dienos.

               6.   Fitosanitarinio sertifikato originalas pateikiamas nustatyto įvežimo punkto kompetentingoms institucijoms, kurios juos saugo.

            6 straipsnis
            Identifikavimas
            Visos 1 straipsnio 1 dalyje nurodytų maisto produktų siuntos ženklinamos identifikaciniu kodu, atitinkančiu identifikacinį kodą, pateiktą 4 straipsnyje nurodytų mėginių ėmimo ir analizės rezultatuose ir 5 straipsnyje nurodytame veterinarijos sertifikate. Tuo identifikaciniu kodu turi būti paženklintas kiekvienas siuntos maišelis arba kito pavidalo pakuotė.

            7 straipsnis
            Išankstinis pranešimas apie siuntas

               1.   Maisto tvarkymo subjektai arba jų atstovai iš anksto praneša nustatyto įvežimo punkto kompetentingoms institucijoms apie numatomą 1 straipsnio 1 dalyje nurodytų maisto produktų siuntų fizinio atvežimo datą ir laiką ir apie siuntos pobūdį.

               2.   Išankstiniam pranešimui maisto tvarkymo subjektai arba jų atstovai užpildo bendro įvežimo dokumento (BĮD) I dalį ir likus ne mažiau kaip vienai darbo dienai iki siuntos atvežimo persiunčia tą dokumentą nustatyto įvežimo punkto kompetentingoms institucijoms.

               3.   Pildydami BĮD pagal šį reglamentą, maisto tvarkymo subjektai arba jų atstovai atsižvelgia į Reglamento (EB) Nr. 669/2009 II priede nustatytas BĮD pildymo gaires.

            8 straipsnis
            Oficialioji kontrolė

               1.   Nustatyto įvežimo punkto kompetentingos institucijos patikrina kiekvienos 1 straipsnio 1 dalyje nurodytų maisto produktų siuntos dokumentus, kad užtikrintų atitiktį 4 ir 5 straipsniuose nustatytiems reikalavimams.

               2.   Valstybės narės pagal Reglamento (EB) Nr. 669/2009 8 straipsnio 1 dalį ir 9 bei 19 straipsnius šio reglamento I priede nustatytu dažnumu atlieka siuntų tapatumo ir fizinius patikrinimus, įskaitant mėginių ėmimą ir analizę.

               3.   Atlikusios tikrinimą kompetentingos institucijos:

                           a)

                           užpildo reikiamas BĮD II dalies vietas;

                           b)

                           prideda mėginių ėmimo ir analizės, atliktos pagal šio straipsnio 2 dalį, rezultatus prie BĮD;

                           c)

                           suteikia BĮD numerį ir jį įrašo į BĮD;

                           d)

                           uždeda antspaudą ant BĮD originalo ir jį pasirašo;

                           e)

                           padaro pasirašyto ir antspauduoto BĮD kopiją ir ją saugo.

               4.   Nustatyto įvežimo punkto kompetentingos institucijos už siuntą atsakingam subjektui išduoda patvirtintą fitosanitarinio sertifikato kopiją arba, jei siunta yra padalyta, atskiras patvirtintas tokio sertifikato kopijas.

               5.   BĮD originalas pridedamas prie siuntos ją vežant, kol ji bus išleista į laisvą apyvartą.

            9 straipsnis
            Siuntos padalijimas

               1.   Siunta gali būti dalijama tik tada, kai baigta oficialioji kontrolė ir kompetentingos institucijos užpildė BĮD, kaip nustatyta 8 straipsnyje.

               2.   Jei siunta dar kartą dalijama, prie kiekvienos vežamos siuntos dalies pridedama patvirtinta BĮD kopija, kol siuntos dalis bus išleista į laisvą apyvartą.

            10 straipsnis
            Išleidimas į laisvą apyvartą
            Siuntos išleidžiamos į laisvą apyvartą tik tuomet, jei maisto tvarkymo subjektai arba jų atstovai, atlikus visas oficialiosios kontrolės procedūras, pateikia muitinei kompetentingos institucijos tinkamai užpildytą BĮD. Muitinė išleidžia siuntą į laisvą apyvartą tik jei BĮD II.14 langelyje nurodyta, kad kompetentinga institucija priėmė palankų sprendimą, o BĮD II.21 langelis yra pasirašytas.

            11 straipsnis
            Reikalavimų nesilaikymas

               1.   Jeigu pagal 8 straipsnį atliekant oficialiąją kontrolę nustatoma neatitiktis atitinkamiems Sąjungos teisės aktams, įskaitant šį reglamentą, kompetentinga institucija užpildo BĮD III dalį ir imasi veiksmų pagal Reglamento (EB) Nr. 882/2004 19, 20 ir 21 straipsnius.

               2.   Jeigu prie siuntos nepridėti 4 straipsnyje nurodyti mėginių ėmimo ir analizės rezultatai ir 5 straipsnyje nurodytas tinkamumo maistui sertifikatas, arba jeigu tie rezultatai ar tinkamumo maistui sertifikatas neatitinka šiame reglamente nustatytų reikalavimų, siunta į Sąjungą neimportuojama ir išsiunčiama iš Sąjungos arba sunaikinama.

               3.   Jeigu kompetentinga institucija nustatytame įvežimo punkte neleidžia įvežti 1 straipsnio 1 dalyje nurodytų maisto produktų siuntos dėl Reglamente (EB) Nr. 396/2005 nustatytos didžiausios leidžiamosios koncentracijos reikalavimo nesilaikymo, ji nedelsdama praneša apie tokį atmetimą pasienyje pagal Reglamento (EB) Nr. 882/2004 19 straipsnio 3 dalį.

            12 straipsnis
            Ataskaitos

               1.   Du kartus per metus, iki po kiekvieno pusmečio einančio mėnesio pabaigos, valstybės narės pateikia Komisijai visų analizės rezultatų, gautų atlikus maisto produktų siuntų oficialiąją kontrolę pagal šį reglamentą, ataskaitą.
               Toje ataskaitoje pateikiama ši informacija:

                           a)

                           importuotų siuntų skaičius;

                           b)

                           siuntų, iš kurių analizei paimti mėginiai, skaičius;

                           c)

                           tikrinimo, nustatyto 8 straipsnio 2 dalyje, rezultatai.

               2.   1 dalyje nurodyta pareiga teikti ataskaitas laikoma įvykdyta, jei valstybės narės pagal šį reglamentą jų atitinkamų kompetentingų institucijų išduotus BĮD užregistruoja TRACES.

            13 straipsnis
            Peržiūra
            Šis reglamentas peržiūrimas iki 2019 m. spalio 31 d.

            14 straipsnis
            Išlaidos
            Visos oficialiosios kontrolės, įskaitant mėginių ėmimo, analizės, sandėliavimo ir bet kokių priemonių, kurių buvo imtasi dėl neatitikties nuostatoms, išlaidos priskiriamos už siuntą atsakingiems maisto tvarkymo subjektams.

            15 straipsnis
            Reglamento (EB) Nr. 669/2009 pakeitimas
            Reglamento (EB) Nr. 669/2009 I priedas iš dalies keičiamas taip:

                        a)

                        išbraukiamas Turkijai skirtas įrašas „Vynmedžių lapai (vynuogių lapai)“;

                        b)

                        išbraukiamas Vietnamui skirtas įrašas „Banguotasis kertuotis“.

            16 straipsnis
            Panaikinimas
            Įgyvendinimo reglamentas (ES) Nr. 885/2014 panaikinamas.

            17 straipsnis
            Pereinamojo laikotarpio priemonės
            Tris mėnesius nuo šio reglamento įsigaliojimo dienos valstybės narės toliau leidžia įvežti iš kilmės šalies arba išsiuntimo šalies, jei tai yra kita nei kilmės šalis, jau išvežtas Indijos kilmės kvapiosios murėjos lapų siuntas iki 2018 m. gruodžio 8 d., jeigu tos siuntos atitinka Įgyvendinimo reglamento (ES) Nr. 885/2014 reikalavimus.
            Tris mėnesius nuo šio reglamento įsigaliojimo dienos valstybės narės toliau leidžia įvežti iš kilmės šalies arba išsiuntimo šalies, jei tai yra kita nei kilmės šalis, jau išvežtas Turkijos kilmės vynmedžių lapų ir Vietnamo kilmės banguotųjų kertuočių siuntas iki 2018 m. gruodžio 8 d., jeigu tos siuntos atitinka Reglamento (EB) Nr. 669/2009 reikalavimus, galiojančius 2018 m. gruodžio 7 d.

            18 straipsnis
            Įsigaliojimas ir taikymo pradžios data
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2018 m. gruodžio 8 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. lapkričio 7 d.

                  Komisijos vardu

                  Pirmininkas

               Jean-Claude JUNCKER

            (1)  OL L 31, 2002 2 1, p. 1.

            (2)  OL L 165, 2004 4 30, p. 1.

            (3)  2009 m. liepos 24 d. Komisijos reglamentas (EB) Nr. 669/2009, kuriuo įgyvendinamos Europos Parlamento ir Tarybos reglamento (EB) Nr. 882/2004 nuostatos dėl sustiprintos tam tikrų negyvūninės kilmės pašarų ir maisto produktų importo oficialios kontrolės ir iš dalies keičiamas Sprendimas 2006/504/EB (OL L 194, 2009 7 25, p. 11).

            (4)  2005 m. vasario 23 d. Europos Parlamento ir Tarybos reglamentas (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantis Tarybos direktyvą 91/414/EEB (OL L 70, 2005 3 16, p. 1).

            (5)  2014 m. rugpjūčio 13 d. Komisijos įgyvendinimo reglamentas (ES) Nr. 885/2014, kuriuo nustatomos valgomųjų ybiškių ir kario lapų iš Indijos importo specialiosios sąlygos ir panaikinamas Įgyvendinimo reglamentas (ES) Nr. 91/2013 (OL L 242, 2014 8 14, p. 20).

            (6)  2002 m. liepos 11 d. Komisijos direktyva 2002/63/EB, nustatanti Bendrijos mėginių ėmimo metodus oficialiai kontroliuojant pesticidų likučius augalinės ir gyvūninės kilmės produktuose ir ant jų bei panaikinanti Direktyvą 79/700/EEB (OL L 187, 2002 7 16, p. 30).

            (7)  2002 m. gruodžio 30 d. Komisijos sprendimas 2003/24/EB dėl integruotos kompiuterinės veterinarijos sistemos sukūrimo (OL L 8, 2003 1 14, p. 44).

            (8)  2004 m. kovo 30 d. Komisijos sprendimas 2004/292/EB dėl TRACES sistemos įdiegimo ir iš dalies keičiantis Sprendimą 92/486/EEB (OL L 94, 2004 3 31, p. 63).

            I PRIEDAS

               Negyvūniniai maisto produktai, kuriems taikomi specialūs importo į Europos Sąjungą reikalavimai

                        Maisto produktai (numatoma paskirtis)

                        KN kodas (1)

                        TARIC poskyris

                        Kilmės šalis

                        Pavojus

                        Importuojamų produktų fizinio ir atitikties tikrinimo dažnumas (%)

                        Banguotasis kertuotis

                              (Maisto produktai – švieži arba atšaldyti)

                        ex 0810 90 20

                        10

                        Vietnamas (VN)

                        Pesticidų, kurie yra nurodyti pagal Reglamento (EB) Nr. 396/2005 29 straipsnio 2 dalį priimtoje kontrolės programoje (pesticidų stebėsena atliekama tik augaliniuose produktuose ar ant jų), liekanos (2) ir ditiokarbamatų (3) (ditiokarbamatų, išreikštų kaip CS2, įskaitant manebą (3), mankozebą (3), metiramą (3), propineba (3), tiramą (3) ir zirzamą (3)), fentoato (2) ir kvinalfoso (2) liekanos.

                        10

                        Kvapiosios murėjos lapai (Bergera/Murraya koenigii)

                              (Maisto produktai – švieži, atšaldyti, sušaldyti arba džiovinti)

                        ex 1211 90 86

                        10

                        Indija (IN)

                        Pesticidų, kurie yra nurodyti pagal Reglamento (EB) Nr. 396/2005 29 straipsnio 2 dalį priimtoje kontrolės programoje (pesticidų stebėsena atliekama tik augaliniuose produktuose ar ant jų), liekanos (2) ir acefato liekanos (2).

                        20

                        Vynmedžių lapai (vynuogių lapai)

                              (Maisto produktai)

                        ex 2008 99 99

                        11 , 19

                        Turkija (TR)

                        Pesticidų, kurie yra nurodyti pagal Reglamento (EB) Nr. 396/2005 29 straipsnio 2 dalį priimtoje kontrolės programoje (pesticidų stebėsena atliekama tik augaliniuose produktuose ar ant jų), liekanos (2) ir ditiokarbamatų (3) (ditiokarbamatų, išreikštų kaip CS2, įskaitant manebą (3), mankozebą (3), metiramą (3), propinebą (3), tiramą (3) ir zirzamą (3)), ir metrafenono (2) liekanos.

                        20

               (1)  Jei turi būti tikrinami tik tam tikri produktai, kuriems priskirtas kuris nors KN kodas, o prekių nomenklatūroje tas kodas nesuskirstytas į konkrečius poskyrius, jis žymimas „ex“.

               (2)  Pesticidų liekanos, ištirtos taikant daugiapakopį liekanų nustatymo metodą, pagrįstą GC-MS ir LC-MS.

               (3)  Pesticidų liekanos, ištirtos taikant vienos medžiagos liekanų nustatymo metodą.

            II PRIEDAS
            Tekstas paveikslėlio

               Šalis:
               Fitosanitarinis sertifikatas
               I dalis. Informacija apie išsiųstą siuntą
               I.1. Siuntėjas / eksportuotojas
               Pavadinimas
               Adresas
               Šalis
               Telefonas
               I.2. Sertifikato numeris
               I.3. Centrinė kompetentinga institucija
               I.4. Vietos kompetentinga institucija
               I.5. Gavėjas / importuotojas
               Pavadinimas
               Adresas
               Šalis
               Telefonas
               I.6. Už prekių siuntimą į ES atsakingas veiklos vykdytojas (jei jis žinomas)
               Pavadinimas
               Adresas
               Pašto kodas
               I.7. Kilmės šalis, ISO kodas
               I.9. Paskirties šalis, ISO kodas
               I.11. Kilmės vieta
               Pavadinimas
               Adresas
               I.12. Paskirties vieta (jei ji žinoma)
               Pavadinimas
               Adresas
               I.13. Išsiuntimo vieta
               Adresas
               I.14. Išvežimo data
               I.15. Transporto priemonė
               Lėktuvas Laivas Geležinkelio vagonas
               Kelių transporto priemonė Kita
               Identifikavimas:
               Dokumentas:
               I.16. Nustatytas įvežimo punktas
               Pavadinimas:
               I.17. Laboratorijos ataskaita
               Nuoroda:
               Išdavimo data:
               I.21. Produktų temperatūra
               Aplinkos Atšaldyti Sušaldyti
               I.20. Kiekis
               Bendras grynasis svoris (kg) Bendrasis svoris (kg)
               I.22. Bendras pakuočių skaičius
               I.23. Plombos / talpyklos numeris
               I.25. Prekės yra sertifikuotos:
               Skirta žmonėms vartoti
               I.27. Išleidimas į vidaus rinką
               I.28. Prekių identifikavimo duomenys
               KN kodas:
               TARIC poskyris:
               Prekės tipas
               Pakuočių skaičius
               Grynasis svoris
               Identifikavimo kodas

            Tekstas paveikslėlio

               Šalis:
               Negyvūniniai maisto produktai, kuriems taikomi specialūs importo į ES reikalavimai
               II. Fitosanitarinė informacija
               II.a. Sertifikato numeris
               Aš, toliau pasirašęs kompetentingos institucijos įgaliotas atstovas, pareiškiu, kad esu susipažinęs su atitinkamomis Reglamento (EB) Nr. 852/2004 ir Reglamento (EB) Nr. 396/2005 nuostatomis, ir patvirtinu, kad:
               II.1. I dalyje aprašytoje siuntoje esantys maisto produktai pagaminti laikantis sąlygų, atitinkančių Reglamente (EB) Nr. 396/2005 nustatytus reikalavimus dėl didžiausios leidžiamosios pesticidų liekanų koncentracijos; jų gamyba, rūšiavimas, tvarkymas, apdorojimas, pakavimas ir transportavimas atitinka gerąją higienos praktiką.
               II.2. Šios siuntos mėginių ėmimas ir analizė buvo atlikti (data) laikantis Komisijos įgyvendinimo reglamento (ES) 2018/1660 4 straipsnio; (data) (laboratorijos pavadinimas) buvo atlikta laboratorinė pesticidų analizė taikant metodus, kuriais siekiama išanalizuoti bent šio reglamento I priede nurodytus pavojus.
               II.3. Pridedama išsami informacija apie mėginių ėmimą, taikytus analizės metodus ir visus rezultatus rodo, kad laikomasi Sąjungos teisės aktų reikalavimų dėl didžiausios leidžiamosios pesticidų liekanų koncentracijos.
               II.4. Šis sertifikatas išduotas prieš tai, kai siunta, kuriai jis taikomas, buvo išvežta iš jį išduodančios kompetentingos institucijos kontrolės zonos.
               II.5. Šis sertifikatas galioja keturis mėnesius nuo jo išdavimo dienos.
               II dalis. Sertifikavimas
               Kompetentingos institucijos įgaliotas atstovas
               Vardas, pavardė (didžiosiomis raidėmis): Kvalifikacija ir pareigos:
               Data Parašas
               Antspaudas


title: 2018 m. lapkričio 5 d. Komisijos įgyvendinimo reglamentas (ES) 2018/1658, kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo „Côtes de Montravel“ (SKVN) specifikacijos pakeitimas

text:
8.11.2018

                  LT

                  Europos Sąjungos oficialusis leidinys

                  L 278/1

         KOMISIJOS ĮGYVENDINIMO REGLAMENTAS (ES) 2018/1658
         2018 m. lapkričio 5 d.
         kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo „Côtes de Montravel“ (SKVN) specifikacijos pakeitimas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 99 straipsnį,
         kadangi:

                     (1)

                     Komisija išnagrinėjo Prancūzijos pagal Reglamento (ES) Nr. 1308/2013 105 straipsnį pateiktą saugomos kilmės vietos nuorodos „Côtes de Montravel“ specifikacijos pakeitimo paraišką;

                     (2)

                     specifikacijos pakeitimo paraišką Komisija paskelbė Europos Sąjungos oficialiajame leidinyje (2), kaip reikalaujama Reglamento (ES) Nr. 1308/2013 97 straipsnio 3 dalyje;

                     (3)

                     prieštaravimo pareiškimų pagal Reglamento (ES) Nr. 1308/2013 98 straipsnį Komisija negavo;

                     (4)

                     todėl reikėtų patvirtinti specifikacijos pakeitimą pagal Reglamento (ES) Nr. 1308/2013 99 straipsnį;

                     (5)

                     šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,

               PRIĖMĖ ŠĮ REGLAMENTĄ:

            1 straipsnis

               Europos Sąjungos oficialiajame leidinyje paskelbtas pavadinimo „Côtes de Montravel“ (SKVN) specifikacijos pakeitimas patvirtinamas.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. lapkričio 5 d.

                  Komisijos vardu

                  Pirmininko pavedimu

               Phil HOGAN

                  Komisijos narys

            (1)  OL L 347, 2013 12 20, p. 671.

            (2)  OL C 243, 2018 7 11, p. 3.